CELEX: 62022CN0167
Language: el
Date: 2022-03-04 00:00:00
Title: Υπόθεση C-167/22: Προσφυγή της 4ης Μαρτίου 2022 — Ευρωπαϊκή Επιτροπή κατά Βασιλείου της Δανίας

10.5.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 191/23
            
         
      Προσφυγή της 4ης Μαρτίου 2022 — Ευρωπαϊκή Επιτροπή κατά Βασιλείου της Δανίας
      (Υπόθεση C-167/22)
      (2022/C 191/29)
      Γλώσσα διαδικασίας: η δανική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: L. Grønfeldt και P. Messina)
      
         Καθού: Βασίλειο της Δανίας
      
         Αιτήματα
      
      Η προσφεύγουσα ζητεί από το Δικαστήριο:
      
                  —
               
               
                  να διαπιστώσει ότι το Βασίλειο της Δανίας, περιορίζοντας σε 25 το πολύ ώρες τη διάρκεια στάθμευσης στους ανήκοντες στο Δημόσιο χώρους ανάπαυσης του δικτύου αυτοκινητοδρόμων της Δανίας, παρέβη τις υποχρεώσεις που υπέχει από τις διατάξεις περί ελεύθερης παροχής υπηρεσιών μεταφορών που περιέχονται στα άρθρα 1, 8 και 9 του κανονισμού (ΕΚ) No 1072/2009 του Ευρωπαϊκού Κοινοβουλίου και του Συμβουλίου (1)·
               
            
                  —
               
               
                  να καταδικάσει το Βασίλειο της Δανίας στα δικαστικά έξοδα.
               
            
         Λόγοι και κύρια επιχειρήματα
      
      Η Επιτροπή υποστηρίζει ότι ο κανόνας περί του ορίου των 25 ωρών, χωρίς να συνιστά άμεση δυσμενή διάκριση, παρακωλύει την ελεύθερη παροχή υπηρεσιών στο μέτρο που επηρεάζει διαφορετικά τους Δανούς και τους αλλοδαπούς πράκτορες μεταφορών. Ειδικότερα, για τους οδηγούς των αλλοδαπών πρακτόρων μεταφορών είναι δυσκολότερο να τηρήσουν τις υποχρεώσεις τους όσον αφορά τον χρόνο οδήγησης και τις περιόδους ανάπαυσης βάσει του δικαίου της Ένωσης και ιδίως βάσει του κανονισμού (ΕΚ) No 561/2006 (2) σε σχέση με τους οδηγούς των Δανών πρακτόρων μεταφορών, οι οποίοι έχουν εγκαταστάσεις στη Δανία στις οποίες οι οδηγοί μπορούν να επιστρέφουν και να σταθμεύουν ώστε να τηρούν τις περιόδους ανάπαυσής τους.
      Κατά την Επιτροπή, ο ως άνω κανόνας δεν μπορεί να δικαιολογηθεί από τους σκοπούς που επικαλείται η Δανία, ήτοι να διασφαλιστεί ότι είναι διαθέσιμη μεγαλύτερη χωρητικότητα ούτως ώστε οι οδηγοί να μπορούν να πραγματοποιούν διαλείμματα και σύντομες περιόδους ανάπαυσης, να τεθεί τέλος στην παράνομη και επικίνδυνη στάθμευση στους χώρους ανάπαυσης αυτοκινητοδρόμων, να διασφαλιστεί η τάξη στους χώρους ανάπαυσης μέσω καταπολέμησης της μακροχρόνιας στάθμευσης και να βελτιωθούν οι περιβαλλοντικές και εργασιακές συνθήκες για τους οδηγούς, δεδομένου ότι ο εν λόγω κανόνας δεν είναι κατάλληλος για την επίτευξη των ως άνω σκοπών και επιπλέον υπερβαίνει το μέτρο που είναι αναγκαίο για την επίτευξή τους.
      
         (1)  Κανονισμός (ΕΚ) 1072/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τους κοινούς κανόνες πρόσβασης στην αγορά διεθνών οδικών εμπορευματικών μεταφορών (EΕ 2009, L 300, σ. 72).
      
         (2)  Κανονισμός (ΕΚ) 561/2006 του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για την εναρμόνιση ορισμένων κοινωνικών διατάξεων στον τομέα των οδικών μεταφορών και για την τροποποίηση των κανονισμών (ΕΟΚ) αριθ. 3821/85 και (ΕΚ) αριθ. 2135/98 του Συμβουλίου καθώς και για την κατάργηση του κανονισμού (ΕΟΚ) αριθ. 3820/85 του Συμβουλίου (EΕ 2006, L 102, σ. 1).